Folketing
1998-12-11

Men når det er sagt, synes jeg, det er værd lige at spole en lille smule tilbage og erindre om, at lang tid før, vi snakkede Kyoto og de her CO2-skatter, var der faktisk i det danske Folketing, i hvert fald i 1992, når man går tilbage i annalerne, et klart massivt flertal i det danske Folketing spændende fra Venstre og over De Kristelige og så til Socialdemokratiet, og jeg mener også, at Fremskridtspartiet var med. Man skulle have en klar målsætning, man tog udgangspunkt i »Energi 2000«, og man tog udgangspunkt i, at for at den kunne indfries, skulle der foretages præcise elbesparelser. Man vedgik »Energi 2000«s miljømålsætning, man vedgik, at der kan gøres noget her til lands, og dermed at vi skulle have en reduktion på 20 pct. fra 1988 frem til 2005, og jeg skal selvfølgelig også sige, at man var enige om, at industrien skulle give sit særdeles betydelige bidrag, nemlig også en 20 pct.s reduktion.